b'\n_START_ARTICLE_\nJuozas Vaina\n_START_PARAGRAPH_\nJuozapas Viktoras Vaina (lenk. J\xc3\xb3zef Viktor Vaina, g. 1916 m. spalio 16 d. Vidugiri\xc5\xb3 kaime, Punsko vals\xc4\x8dius, dab. Lenkija \xe2\x80\x93 2011 m. baland\xc5\xbeio 1 d.) \xe2\x80\x93 pedagogas ir kra\xc5\xa1totyrininkas, Lenkijos lietuvi\xc5\xb3 visuomen\xc4\x97s veik\xc4\x97jas, Punsko etnografinio muziejaus \xc4\xafk\xc5\xabr\xc4\x97jas.\n_START_SECTION_\nBiografija\n_START_PARAGRAPH_\nGim\xc4\x97 \xc5\xa0v. Kazimiero draugijos Vidugiri\xc5\xb3 skyriaus i\xc5\xbedininko \xc5\xa1eimoje. Mokytis prad\xc4\x97jo Vidugiriuose priva\xc4\x8diai. \xc4\xaestojo ir 1935 m. baig\xc4\x97 Vilniaus Vytauto Did\xc5\xbeiojo gimnazij\xc4\x85. 1935-1937 m. studijavo Vilniaus Stepono Batoro universiteto Matematikos-gamtos fakultete, v\xc4\x97liau \xe2\x80\x93 Dancigo politechnikos instituto Architekt\xc5\xabros fakultete. Antrojo pasaulinio karo metais v\xc4\x97l t\xc4\x99s\xc4\x97 mokslus Vilniaus universitete, kol vokie\xc4\x8di\xc5\xb3 okupacin\xc4\x97 vald\xc5\xbeia j\xc4\xaf u\xc5\xbedar\xc4\x97. Ved\xc4\x97 Trak\xc5\xb3 mokytoj\xc5\xb3 seminarijos fizikos d\xc4\x97stytoj\xc4\x85 Elen\xc4\x85 Tum\xc4\x97nait\xc4\x99. \xc5\xa0eima perva\xc5\xbeiavo \xc4\xaf Vidugirius. Baimindamasis, kad gali b\xc5\xabti Raudonosios Armijos persekiojamas, iki 1947 m. slapst\xc4\x97si. V\xc4\x97liau mokytojavo Suvalkuose, trumpam paskirtas Mechaninio lic\xc4\x97jaus direktoriumi. 1956 m. perkeltas \xc4\xaf Punsk\xc4\x85 lic\xc4\x97jaus direktoriaus pavaduotoju, per\xc4\x97m\xc4\x97 vadovavim\xc4\x85 Lietuvi\xc5\xb3 kult\xc5\xabros namams, o 1957 m. i\xc5\xa1rinktas Lietuvi\xc5\xb3 visuomenin\xc4\x97s kult\xc5\xabros draugijos vicepirmininku._NEWLINE_Rinko kra\xc5\xa1to tautosak\xc4\x85, o nuo 1968 m. ie\xc5\xa1ko eksponat\xc5\xb3 b\xc5\xabsimam muziejui. 1958-1959 m. Punsko klojimo teatre re\xc5\xbeisavo kelis vaidinimus. Ra\xc5\xa1\xc4\x97 \xc4\xaf Lietuvos ir Lenkijos lietuvi\xc5\xb3 spaud\xc4\x85, dainavo choruose bei grojo Lietuvi\xc5\xb3 kult\xc5\xabros nam\xc5\xb3 kaimo kapeloje \xe2\x80\x9eKlump\xc4\x97\xe2\x80\x9c. 1979 m. jau b\xc5\xabdamas pensininku, surinktus daiktus prad\xc4\x97jo eksponuoti keliose buvusios mokyklos klas\xc4\x97se \xe2\x80\x93 tai buvo Punsko etnografinio muziejaus u\xc5\xbeuomazga.'